Peter Lougheed

Edgar Peter LOUGHEED /ˈlɔːhiːd/ LAW-heed (naskiĝis la 26-a de julio 1928 en Kalgario, Alberto - mortis la 13-a de septembro 2012 samloke) estis kanada futbalisto, advokato kaj politikisto. Li estis Ĉefministro de la Provinco Alberto de la 10-a de septembro 1971 ĝis la 1-a de novembro 1985, kaj Prezidanto de la Progresema Konservativa Asocio de Alberto de 1965 ĝis 1985.

 Politiko 
Lougheed estis elektita prezidanto de la relative sensignifa Progresema Konservativa Asocio de Alberto en 1965, kiu tiutempe ne havis reprezenton en la provinca parlamento. Li kombinis konservativajn ekonomiajn politikojn kun liberalaj sociaj politikoj, donante al la partio decide urban kaj modernan bildon. Tio ebligis al la Progresemaj Konservativuloj rapide akiri piedtenejon en la rapide kreskantaj urboj Kalgario kaj Edmontono, dum la kampar-bazita Sociala Kredita Partio de Alberto, kiu estis en povo dum pli ol tri jardekoj, apenaŭ respondis al la kreskanta graveco de la urboj.

En majo 1967, Lougheed estis elektita parlamentano por la balotdistrikto Calgary West kaj funkciis kiel estro de la opozicio dum la sekvaj kvar jaroj. Li estis reelektita kvar fojojn sinsekve.

En la elektoj de aŭgusto 1971, la Progresema Konservativuloj akiris pli ol 20 procentojn de la voĉoj, iĝante la plej granda partio kaj formante la registaron por la unua fojo. Lougheed ekoficis kiel Ĉefministro la 10-an de septembro. Lia registaro estis reelektita kun absoluta plimulto en 1975, 1979 kaj 1982. Ĝi levis impostojn por kompanioj en la prospera naftoindustrio kaj investis la konstante kreskantajn enspezojn en infrastruktur-disvolviĝon kaj la antaŭenigon de malgrandaj kaj mezgrandaj entreprenoj.

En 1976, Lougheed establis la Alberta Heritage Fund, kiu de tiam uzis parton de la enspezoj de la naftoindustrio por fari longdaŭrajn investojn en la ekonomia disvolviĝo de la provinco. La registaro ankaŭ kuraĝigis la disvolviĝon de la riĉaj naftosablaj deponejoj, precipe la naftosablojn de Athabasca. Lougheed ankaŭ celis limigi la influon de la federacia registaro kaj vastigi la provincan aŭtonomecon. Aparte, li kontraŭstaris la Nacian Energian Programon.

Krome, li estis tre engaĝita en la revizio de la Kanada konstitucio, la Konstitucia Leĝo de 1982. Interalie, li certigis dispozicion permesantan al provincoj sindeteni de efektivigo de novaj konstituciaj amendoj dum kvin jaroj se iliaj povoj estas minacataj. Lougheed subtenis diversajn sanrilatajn bonfarajn organizaĵojn kaj kontribuis al la financado de la Kanada Enciklopedio.

En 2012, la revuo Policy Options nomis Peter Lougheed unu el la plej bonaj ĉefministroj de la antaŭaj kvar jardekoj, laŭ enketo de "30 historiistoj, politikaj sciencistoj, ekonomikistoj, ĵurnalistoj kaj politikaj konsilistoj en Kanado".

De 1996 ĝis 2002, Peter Lougheed funkciis kiel kanceliero de Reĝina Universitato ĉe Kingston.

 Referencoj 

 Eksteraj ligiloj 

kategorio:Politiko de Alberto
Kategorio:Ĉefministroj de Alberto
Kategorio:Membroj de la Privata Konsilio de la Reĝino (Kanado)
Kategorio:Kamaradoj de la Ordeno Kanada